Džons Hemms
Džonatans Denjels Hemms (angļu: Jonathan Daniel Hamm; dzimis 1971. gada 10. martā) ir amerikāņu kino un televīzijas aktieris un komiķis. Pazīstams ar galveno lomu televīzijas seriālā Mad Men (2007—2015), par ko viņš saņēma gan Emmy balvu, gan Zelta globusa balvu. Atveidojis galvenās lomas filmās Stolen (2009), Million Dollar Arm (2014), "Kaimiņos ar spiegiem" (2016), Beirut (2018) un Confess, Fletch (2022), kā arī otrā plāna lomas filmās "Pilsēta" (2010), "Aizliegtais paņēmiens" (Sucker Punch, 2011), "Līgavas māsas" (Bridesmaids, 2011), "Draugi ar bērniem" (Friends with Kids, 2011), "Zaļknābis pie stūres" (2017), "Ķērāji" (Tag, 2018), "Grūtie laiki viesnīcā "El Royale"" (2018), "Lūsija debesīs" (2019), "Ziņojums" (2019), "Ričards Džūels" (2019), No Sudden Move (2021) un "Top Gun: Maveriks" (2022). Ieskaņojis lomas animācijas filmās "Šreks: Ilgi un laimīgi" (2010) un "Minioni" (2015). Piedalījies arī vairākos seriālos, kā A Young Doctor's Notebook (2012—2013), Black Mirror (2014), Good Omens (2019—2023), Legion (2018) un "Fārgo" (2023—2024). Nominēts Emmy balvai par lomām seriālos 30 Rock (2009—2010, 2012) un Unbreakable Kimmy Schmidt (2015—2020).